Ασημάκης Γιαλαμάς

Ο Ασημάκης Γιαλαμάς (19 Ιανουαρίου 1909 - 19 Οκτωβρίου 2004) ήταν Έλληνας δημοσιογράφος, θεατρικός συγγραφέας και σεναριογράφος.

Βιογραφικά στοιχεία
Ο Ασημάκης Γιαλαμάς γεννήθηκε στην Άνω Μέλπεια της Μεσσηνίαςαπό τη Διαδικτυακή Βάση Δεδομένων Ταινιών - IMDb. Τελείωσε το γυμνάσιο στον Μελιγαλά και στη συνέχεια ήρθε στην Αθήνα, όπου γράφτηκε στη Νομική Σχολή αλλά διέκοψε τις σπουδές του και στράφηκε στη δημοσιογραφία. Συμμετείχε στην Εθνική Αντίσταση και στον παράνομο εαμικό τύπο, ήταν μάλιστα γραμματέας του ΕΑΜ ΔημοσιογράφωνΡιζοσπάστης Ο λαός έχασε έναν πολύ "δικό του" άνθρωπο.

Ασχολήθηκε ιδιαίτερα με τη σάτιρα, το χρονογράφημα και το σατιρικό στίχο. Συνεργάσθηκε με πολλές εφημερίδες όπως Ακρόπολις, Εσπερινή, Ημερήσιος Κήρυξ όπου εργάστηκε σαν αρχισυντάκτης, Η ΩΡΑ, στην οποία διατηρούσε την στήλη "όταν η ζωή κάνει χιούμορ, Βραδυνή, Ριζοσπάστη, Αυγή, Ελεύθερη Ελλάδα, Αλλαγή, Δημοκρατική και Δημοκρατικός. Ασχολήθηκε και με τον περιοδικό Τύπο, όπου γράφει ευθυμογραφήματα, σατιρικούς στίχους και διηγήματα στα περιοδικά Έργο και Θησαυρό και δημιούργησε χαρακτηριστικούς τύπους όπως τον Οδυσσέα Ομηρικό, το Γερο-Παρατατικό το Ποιητή του Κάρου και τον Κλεόβουλο.

Με το θέατρο άρχισε να ασχολείται από το 1940. Έγραψε μαζί με τους Γιώργο Οικονομίδη και Γιώργο Θίσβιο τις Πολεμικές Καντρίλιες που παίχτηκε από τον θίασο της  κυρίας Κατερίνας, μετά τις οποίες ακολούθησαν περισσότερες από 100 επιθεωρήσεις και έργα πρόζας. Στα καλύτερα των έργων του περιλαμβάνονται τα Γιούπι γιούπι, Μιας πεντάρας νειάτα, η Κόμισσα της φάμπρικας, η Δεσποινίς διευθυντής, Ένας ιππότης για τη Βασούλα, Βίλα γιάφκα και Μπαμπά, ποιος είναι ο μπαμπάς μου; -πολλά από αυτά σε συνεργασία με τον Κώστα Πρετεντέρη, με τον οποίο δημιούργησε γονιμότατο κωμωδιογραφικό δίδυμο.

Έγραψε επίσης και κινηματογραφικά σενάρια όπως το Τι έκανες στον πόλεμο, Θανάση; που βραβεύτηκε στο Φεστιβάλ Θεσσαλονίκης. Πολλά έργα του έχουν περιληφθεί σε χιουμοριστικές ανθολογίες και ορισμένα εκδόθηκαν σε βιβλία με τον τίτλο Η εποχή μας. Ο ίδιος έγραψε αρκετά βιβλία, όπως: Ε! κάτι κάναμε κι εμείς, Οι διπλανοί μας άνθρωποι, Διηγώντας τα, να κλαις και να γελάς, Εις μνήμην ανθρώπων, Έμμετρα'' και άλλα.

Υπήρξε μέλος της Ένωσης Συντακτών Ημερησίων Εφημερίδων καθώς και της Εταιρείας Θεατρικών Συγγραφέων στην οποία υπήρξε και σύμβουλος. Το 2004 τιμήθηκε για το συνολικό του έργο από την ΕΣΗΕΑ μαζί με τους Αλέκο Λιδωρίκη, Αλέκο Σακελλάριο και Δημήτρη Ψαθά.

 Εργογραφία 
Τα θεατρικά έργα που έγραψε ο Ασημάκης Γιαλαμάς μόνος του είναι:
 1940, «Νοκ Άουτ»
 1943, «Οι ακουαρέλες»
 1944, «Ελληνική Εποποιία»
 1945, «Γιούπι – Γιούπι» και «Φαύλος κύκλος»
 1947, «Σβήσε το φως»
 1948, «Η κυρία Εισαγγελεύς»
 1954, «Δημόσιο σκάνδαλο»
 1961, «Σκάνδαλα και κομπίνες»
 1976, «Βίλα Γιάφκα» και «Χίλιες και μία νύχτες»
 1977, «Μπαμπά, ποιος είναι ο μπαμπάς μου;»
 1982, «Δώσε Θεοδόση δώσε»,
 1994, «Οι διπλανοί μας άνθρωποι» και «Το Χρήμα» - ISBN 960-385-131-0
 1995, «Η ταυτότητα»

 Διηγήματα 
 «Οι Διπλανοί μας άνθρωποι», εκδ.Φιλιπότης
 «Και διηγώντας τα να κλαις και να γελάς»
 «Εις μνήμην ανθρώπων» - 2002 - ISBN 960-369-067-8
 «Ε, κάτι κάναμε κι εμείς», εκδ. Γλάρος

 Ποιήματα 
 1997, «Αγώνες και καημοί» - ISBN 960-224-798-3
 2001, «Έμμετρα» - ISBN 960-385-069-1

 Θεατρικές Παραστάσεις 
Κατάλογος ελληνικών θεατρικών παραστάσεων των έργων του Α. Γιαλαμά.

 Παραπομπές 

 Πηγές 
 "Who's Who 1979", σελ. 119
 Νίκος Καραντινός, «Γιαλαμάς Ασημάκης», στο:Λουκία Δρούλια-Γιούλα Κουτσοπανάγου (επίμ.), Εγκυκλοπαίδεια του Ελληνικού Τύπου, τομ. 1ος, Ινστιτούτο Νεοελληνικών Ερευνών-Εθνικό Ίδρυμα Ερευνών, Αθήνα, 2008, σελ.431

 Εξωτερικοί σύνδεσμοι 
 Έργα του Ασημάκη Γιαλαμά για το ραδιόφωνο 
Δύο διηγήματα του Ασημάκη Γιαλαμά, δημοσιευμένα στην εφημερίδα «Ριζοσπάστης»:
 «Ο Άγιος Βασίλης που κλαίει»
 «Εις μνήμη Παπαδιαμάντη»

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες θεατρικοί συγγραφείς
Κατηγορία:Έλληνες σεναριογράφοι
Κατηγορία:Μέλη του ΕΑΜ